Document ID: 32004R1101

KOMISIJAS REGULA (EK) Nr. 1101/2004
(2004. gada 10. jūnijs),
ar kuru groza I un II pielikumu Padomes Regulā (EEK) Nr. 2377/90, ar ko nosaka Kopienas procedūru veterināro medikamentu maksimāli pieļaujamā atlieku daudzuma noteikšanai dzīvnieku valsts produktos
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Regulu (EEK) Nr. 2377/90, ar ko nosaka Kopienas procedūru veterināro medikamentu maksimāli pieļaujamā atlieku daudzuma noteikšanai dzīvnieku valsts produktos (1), kurā jaunākie grozījumi izdarīti ar Komisijas Regulu (EK) Nr. 546/2004 (2), un jo īpaši tās 6., 7. un 8. pantu,
tā kā:
(1)
Saskaņā ar Regulu (EEK) Nr. 2377/90 maksimāli pieļaujamais atlieku daudzums pakāpeniski ir jānosaka visām farmakoloģiski aktīvajām vielām, ko Kopienā izmanto veterinārajos medikamentos, kuri paredzēti produktīvo dzīvnieku ārstēšanai.
(2)
Maksimāli pieļaujamais atlieku daudzums ir jānosaka vienīgi pēc tam, kad Veterināro medikamentu komiteja ir izskatījusi visu attiecīgo informāciju par attiecīgās vielas atlieku nekaitīgumu dzīvnieku valsts produktu lietotājiem un to, kā šīs atliekas ietekmē produktu rūpniecisko pārstrādi.
(3)
Nosakot veterināro medikamentu maksimāli pieļaujamo atlieku daudzumu dzīvnieku valsts produktos, jāprecizē dzīvnieku sugas, kam var konstatēt atliekas, iespējamie atlieku daudzumi katrā no attiecīgajiem gaļas audiem, kurus iegūst no ārstētā dzīvnieka (izmeklējamais substrāts), un atlieku īpatnības, kam ir būtiska nozīme atlieku kontrolē (marķieratliekas).
(4)
Lai atliekas kontrolētu saskaņā ar attiecīgajiem Kopienas tiesību aktiem, maksimāli pieļaujamais atlieku daudzums parasti ir jānosaka aknu vai nieru izmeklējamajiem substrātiem. Taču starptautiskajā tirdzniecībā aknas un nieres bieži izņem no liemeņiem, un tāpēc maksimāli pieļaujamo atlieku daudzumi vienmēr ir jānosaka arī muskuļu audiem vai taukaudiem.
(5)
Ja veterinārie medikamenti ir paredzēti dējējputniem, dzīvniekiem laktācijas periodā vai medus bitēm, maksimāli pieļaujamais atlieku daudzums ir jānosaka arī olām, pienam vai medum.
(6)
Tulatromicīns ir jāiekļauj Regulas (EEK) Nr. 2377/90 I pielikumā.
(7)
Diklazurils ir jāiekļauj Regulas (EEK) Nr. 2377/90 II pielikumā.
(8)
Pirms šīs regulas stāšanās spēkā ir jāparedz piemērots laikposms, lai dalībvalstis varētu veikt vajadzīgos pielāgojumus atļaujās, ko izsniedz veterināro medikamentu laišanai tirgū un kas ir izsniegtas saskaņā ar Eiropas Parlamenta un Padomes Direktīvu 2001/82/EK (3), kurā jaunākie grozījumi izdarīti ar Direktīvu 2004/28/EU (4), ņemot vērā šīs regulas noteikumus.
(9)
Šajā regulā paredzētie pasākumi ir saskaņā ar Veterināro medikamentu pastāvīgās komitejas atzinumu,
IR PIEŅĒMUSI ŠO REGULU.
1. pants
Ar šo Regulas (EEK) Nr. 2377/90 I un II pielikumu groza, kā norādīts šīs regulas pielikumā.
2. pants
Šī regula stājas spēkā trešajā dienā pēc publicēšanas Eiropas Savienības Oficiālajā Vēstnesī.
To piemēro, sākot no sestās dienas pēc publicēšanas.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 10. jūnijā

Labels: 0
3
17
6